Ljekoviti rituali "malih stvari" (6/11/01) - 2001-11-07
Ubijeni u pojam od medija koji neumorno ponavljaju teme terorizma, rata i antraksa, mnogi se ljudi okreću, kako ih psiholozi zovu, ritu
"Magry Knits" jedna je od onih malih, specijaliziranih trgovina, za koju, u principu, znaju samo njezine mušterije. Nalazi se na Manhattanu, a prodaje rukom predenu vunu, pamuk i druga prirodna vlakna. Njezini su kupci oni čiji je hobi pletenje, odnosno kukičanje. Vlasnica trgovine, Michele Renee, ne samo što vlastoručno prede jedinstvena vlakna vune, pamuka i svile, nego, isto tako, održava i tečajeve pletenja. Ranije, njezini su tečajevi privlačili nekoliko interesenata u isto vrijeme, a prihod trgovine bio je dovoljan za pristojan život, ali ne i za neku posebnu raskoš. Od 11. rujna, sve se to promijenilo. Dobro, ne baš sve, ali mnogo toga. Za početak, trgovina joj je prepuna mušterija, od kojih većina dolazi po prvi puta. Za tečajeve vlada toliko zanimanje, da je svaki termin pretrpan ljudima, koji, na koncu, vode razgovore o svim i svakakvim temama vezanim i uz pletenje, ali i uz novu svakidašnjicu življenja. Stručnjaci to nazivaju - konstruktivni eskapizam! Ubijeni u pojam od medija koji neumorno ponavljaju teme terorizma, rata i antraksa, mnogi se ljudi okreću, kako ih psiholozi zovu, ritualima malih stvari. Uz povećanu popularnost svakodnevnih aktivnosti, poput kuhanja, tjelovježbe, kućnih popravaka, neki su ljudi otkrili da ustvari imaju dovoljno vremena i volje za mnoge druge stvari - masaža, nova frizura, lokalna knjižnica ... da nabrojimo samo neke. Velik je broj i onih koji, bilo ponovno ili po prvi puta, otkrivaju stare pouzdane hobije, poput pletenja i kukičanja. Bob Johnson, stanovnik njujorške općine Queens, nakon dosta se godina vratio jednom starom hobiju - šivanju quilta, prekrivača izrađenog od mnogo malih komadića tkanine, složenih u više ili manje komplicirane uzorke. "Jednostavno," kaže on, "nakon rujanskih napada, nisam uspijevao prestati misliti na te užasne prizore, nisam se uopće uspijevao opustiti. Kada slažem uzorak budućeg quilta i međusobno prišivam komadiće tkanine, konačno ne mislim na sve te strahote." Stanovnici Cincinnatija već su se u priličnom broju okrenuli slikanju plakata stilom grafitija ranije ove godine, kada su rasni nemiri potresli ovaj grad. Nakon 11. rujna, još ih je više pokušalo izraziti svoje osjećaje slikarskim kistom. Rezultat: tamošnje sveučilište otvorilo je izložbu sa preko tri stotine tako nastalih plakata, pod nazivom "Plakati za mir". Proces nošenja s traumatskim događajem, prilično je individualan, kažu stručnjaci. No, ponekad, začuđujuće je sličan! Recimo, u upravnoj zgradi sveučilišta Columbia, u New Yorku, mnoge su se glave okrenule jednog nedavnog jutra, kada su se čak tri žene, koje rade u istom odjelu, pojavile sa svježe promijenjenom bojom kose. Niti jedna od njih nije ništa rekla drugima o želji da promijeni boju kose, tako da je koincidencija izazvala dosta smijeha. Sa smijehom ili bez njega, frizerski i kozmetički saloni imaju prepune ruke posla. Za razliku od većine drugih malih biznisa na Manhattanu, kroz njihova su vrata, nakon terorističkih napada, upravo pokuljale nove mušterije.